text: sfinks
  
  publiceret: 2021-02-02 15:30:58+01:00
  Sfinks er et urgammelt fabelvæsen i egyptisk, mesopotamisk, minoisk og græsk-romersk kunst. På græsk grund opfattedes sfinksen som en dødsdæmon. Sfinksen har en dyrekrop (oftest løve), et menneskehoved (i den antikke verden en kvinde) og ofte vinger. I græsk kunst var sfinkser populære motiver på vasemaleri og som skulpturer, bl.a. som vogtere af gravene.
  I mytologien var Sfinksen i Theben et menneskeædende uhyre, som Hera havde sendt. Sfinksen havde lært en gåde af muserne, som hun stillede til alle forbipasserende: "Hvad er det, som har én stemme og er både firfodet og tofodet og trefodet?" Svaret kunne kun Ødipus finde: "Et menneske, der som barn kravler på alle fire, som voksen går på to, og som gammel støtter sig til en stok". Ødipus og Sfinksen er brugt som motiv i både nyklassicismens og symbolismens malerkunst.